Heiko Santelmann

Amalgam og melk

Helt fra de første årene Santelmann arbidet som lege i Norge opererte han med medisinske hypoteser som gikk mot det etablerte helsevesenet. Han mente at amalgam-fyllinger i tennene kunne gi helseplager, og anbefalte sine pasienter å få disse fjernet.
Da Meieriet Sør lanserte Cultura i sitt produktsortiment ble det markedsført med uttalelser fra Santelmann om at inntak av melken tilførte gode bakteriestammer til tarmfloraen og forhindret at soppen candida albicans gjorde skade. Uttalelsene falt ikke i god jord hos legekolleger, og fylkeslegen ble bedt om å vurdere lovligheten av påstandene som ble benyttet.
Ti år senere hadde også forholdet mellom Santelmann og meierinæringen surnet, og Ragnhild Rønneberg i Tine Norske Meierier gikk hardt ut mot Santelmanns advarsler mot å drikke melk. Santelmann beholdt sin skepsis mot melk, og har sågar hevdet at ADHD kan skyldes intoleranse for melk og gluten, og at omlegging av kostholdet kan kurere ADHD.

Candida

Oppstyret rundt markedsføringen av cultura-melken var bare opptakten til en massiv oppmerksomhet rundt candida albicans. I USA var denne soppen noen år tidligere lansert som en rot til svært mange helseplager, og Santelmann hadde sammen med sin legekollega Siri Aabel plukket opp temaet relatert til norske pasienter. De fikk god drahjelp av skuespillerinne Anne Marit Jacobsen som var en av dem som mente seg syk av candida og ditto helbredet av Santelmanns diett. Hun promoterte også boken Anti-Candida Kokebok med oppskrifter basert på dietten som blant annet kuttet ut sukker og gjær. Hypotesen var at antibiotika, stress, sukker, tannamalgam og hormonpreparater førte til en oppblomstring av gjærsoppen. Det ble hevdet at svært mange, av noen opptil 90 % av befolkningen hadde denne lidelsen. Det vitenskapelige grunnlaget for diagnosen og behandlingen manglet, og overlegene Jørgen Lassen og Per Sandven ved Statens institutt for folkehelse gikk hardt ut mot diagnosen og dietten som de mente kunne føre til underernæring. Oppmerksomheten rundt candida førte til et økt marked for helsekostforretninger som solgte soppdrepende midler og tilpassede matvarer, og Santelmann ble også leid inn som foredragsholder av Proteinintoleranse Foreningen (PIF). Foreningens leder Christine Neumann var blant dem som hevdet seg syk av candida. Også Ellen Piro, grunnlegger og leder av ME-foreningen, rykket ut med støtte til Santelmann og Aabel, og hevdet at de ble utsatt for en mobbekampanje av sine legekolleger fordi de diagnostiserte og behandlet candida.
Santelmann skrev forordet i og bearbeidet boken Candida-syndromet av den amerikanske legen William G. Crook da den ble utgitt på norsk av Ex Libris i 1990. Året etter ga Cappelen ut boken Renset kropp - renset sinn av den amerikanske naturmedisineren Leon Chaitow, også denne boken ble bearbeidet for norske forhold av Santelmann.
Mye av oppmerksomheten rundt candida la seg da det i 2003 ble slått opp i media at flere pasienter hadde blitt alvorlig syke av å følge foreskrevet kur. I tillegg til at naturmidlene var kostbare kunne også et svært begrenset kosthold før til at utgiftene til mat steg betraktelig.
Heiko Santelmann har publisert to studier om candida i medisinske tidsskrifter.
Den norske legeforening har stilt seg kritisk til at Santelmann har solgt de samme naturmidlene han har anbefalt sine pasienter som botemiddel mot candida.

Vaksiner

I 2015 stiftet Santelmann Foreningen for fritt vaksinevalg sammen med sine legekolleger Sigurd Nes og Idar Magne Elvemo. Foreningen hevder selv å ikke være motstander av vaksiner, bare tilhenger av at det skal komme frem informasjon fra begge sider. Foreningens første stunt var å invitere Suzanne Humphries til Norge for å holde foredrag.
I 2019 hevdet Santelmann i et leserinnlegg at meslinger ikke hadde tatt menneskeliv i den vestlige verden på 20 år, og at det tvert imot var positivt for helsen å gjennomgå meslingeinfeksjon. Påstandene vakte sterke reaksjoner, og ble imøtegått av nettstedet Faktisk.no der det ble gjengitt statistikk over dødsfall av meslinger i Europa og USA.

Annen virksomhet

Heiko Santelmann arbeidet i 1983 som lege i en palestinsk flyktningeleir i Libanon på oppdrag for Palestinakomiteen.
I 1988 ble Norsk Forening for Holistisk Medisin etablert med Santelmann som en av initiativtakerne. Han var foreningens leder frem til 2003. Foreningen skiftet senere navn til Norsk Forening for Helhetsmedisin.
I 1999 inviterte Santelmann den tibetanske legen Pema Dorjee til Norge for å demonstrere behandling etter tradisjonelle tibetanske prinsipper. Dorjee hevdet at han kunne stille diagnoser kun ved å studere pasientens urin med det blotte øyet, herunder å kunne se på urinen om en kvinne var gravid eller ikke.
Santelmann har vist stor interesse for kornsirkler, og mener at disse ikke kan være skapt av mennesker.